Cell C-banier geskendDie Cell C-banier wat deur ŉ ontevrede kliënt by ŉ winkelsentrum in Johannesburg opgerig is, is geskend. Die banier hang by die WorldWear-winkelsentrum op die hoek van Beyers Nauderylaan en Wilsonstraat in Fairland, Johannesburg. Maroela Media het vroeër berig oor die banier wat lui: “Die mees nuttelose diensverskaffer in SA – Cell C Sandton City. Cell C se Riaan van Rooyen, ‘franchisebestuurder’ 084-XXX-XXXX sê sy naamlose ‘uitvoerende hoof’ weier om die kliënt by te staan!!”. Die banier het Woensdagoggend egter anders gelyk en lees nou: “Die mees bruikbare diensverskaffer in SA soos ervaar via Cell C Sandton City. Ons is lief vir Cell C.” Intussen sal die hooggeregshof in Johannesburg Woensdag Cell C se dringende aansoek om die banier te laat verwyder, aanhoor. “Die kliënt en WorldWear-winkelsentrum se bestuur het Donderdagaand briewe gekry waarin daar geëis is dat die banier verwyder word,” het Karin Fourie, woordvoerder van Cell C, Maandag gesê. “Ons eis is deur die kliënt en die sentrum se bestuur geïgnoreer en Cell C het besluit om ŉ dringende aansoek te bring om die banier te laat verwyder.”